Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EØF) nr. 822/87 om den fælles markedsordning for vin« () (97/C 355/11)

Rådet for Den Europæiske Union besluttede den 25. juni 1997 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Landbrug og Fiskeri, som udpegede Carlo Gottero til ordfører. Sektionen vedtog sin udtalelse den 18. september 1997.

Det Økonomiske og Sociale Udvalg vedtog på sin 348. plenarforsamling den 1. og 2. oktober 1997, mødet den 2. oktober 1997, med 70 stemmer for, 7 imod og 8 hverken for eller imod, følgende udtalelse.

1. Kommissionen har til hensigt at revidere en bestemmelse vedrørende den ønologiske fremgangsmåde for anvendelse af æblesyre til syring, hvilket indebærer en ændring af artikel 15 og bilag VI i forordning (EØF) nr. 822/87.

1.1. For øjeblikket skal der i henhold til bilag VI, som indeholder en liste over tilladte ønologiske fremgangsmåder og behandlingsmetoder, til syring anvendes vinsyre eller - efter bestemmelserne i artikel 15 - æblesyre.

1.2. I artikel 15, stk. 6, fastsættes de vilkår, på hvilke medlemsstaterne for de vine, der fremstilles på deres område, kan tillade, at der indtil en nærmere fastsat dato tilsættes æblesyre.

1.3. I alle disse år har intet EU-land nogensinde anmodet om tilladelse til at anvende æblesyre, eftersom alle producenter i overensstemmelse med moderne ønologisk praksis udelukkende anvender vinsyre til syring.

1.4. Grunden til at man ikke anvender æblesyre er dels, at den er for dyr, dels at den kan smages, idet den påvirker vinens smag, hvilket derimod ikke er tilfældet med vinsyre.

1.5. Kommissionens forslag om at ændre bilag VI og dermed afskaffe muligheden for anvendelse af æblesyre til syring er i fuld overensstemmelse med producenternes praksis.

1.6. ØSU bifalder derfor, at artikel 15, stk. 6, andet led, udgår. Sektionen går også ind for, at bilag VI, stk. 3, litra k), affattes således: »k) tilsætning af vinsyre til syring i henhold til artikel 21 og 23«.

2. Kommissionen ønsker at revidere en anden bestemmelse vedrørende de ønologiske fremgangsmåder, således at det definitivt tillades at anvende en vis form for afsyring, der hidtil kun har været tilladt som en overgangsforanstaltning i henhold til artikel 17, stk. 3, i forordning (EØF) nr. 822/87.

2.1. Artikel 17, stk. 3, fastsætter, at calciumtartrat eller vinsyre eller et andet stof svarende til vinsyre eller calciumcarbonat kan anvendes til afsyring indtil den 31. august 1997 (denne frist er flere gange blevet forlænget, senest ved forordning (EF) nr. 1592/96).

2.2. Producenterne har benyttet denne metode gennem alle årene, og der er ikke fremført nogen argumenter imod eller forbehold over for denne anvendelse fra de nationale myndigheders side.

2.3. Følgelig er der ikke længere nogen grund til, at tilladelsen skal være midlertidig, og Kommissionens forslag om definitivt at tillade denne afsyringsmetode sigter også mod at skabe faste og konsekvente retningslinjer for de ønologiske fremgangsmåder.

2.4. ØSU går derfor ind for, at ordene »indtil den 31. august 1997« i artikel 17, stk. 3, udgår.

3. Kommissionen foreslår at ændre artikel 45 i forordning (EØF) nr. 822/87 for at ophæve den præferencebehandling af visse anlæg, der som en overgangsforanstaltning er ydet via støtteordningen for most til forøgelse af alkoholindholdet, og som ikke længere er berettiget.

3.1. I artikel 45 i forordning (EØF) nr. 822/87 er der fastsat en særlig støtteordning for koncentreret eller rektificeret druemost fra vinavlszonerne C III.

3.2. Denne ordning gælder dog også for koncentreret eller rektificeret druemost, der er produceret uden for vinavlszonerne C III i anlæg, hvor produktionen er påbegyndt inden den 30. juni 1982.

3.3. Sidstnævnte bestemmelse blev indført for ikke at skade de producenter, der havde foretaget store investeringer i meget dyre anlæg, som kun kunne afskrives over en længere årrække.

3.4. Da det nu er over 15 år siden, de pågældende anlæg blev opført, er Kommissionens forslag om at afskaffe støtten til koncentreret most, som er produceret uden for vinavlszonerne C III, berettiget.

3.5. Det understreges dog, at den differentierede støtte under ingen omstændigheder må ophøre før den 1. september 1998.

3.6. Almindeligvis vil de virksomheder, hvor mosten koncentreres, allerede have most fra høståret 1996 på lager eller snart få den leveret med henblik på koncentration. For disse partier er der aftalt en pris bl.a. i forventning om den særlige støtte for most, som er produceret i vinavlszonen C III.

3.7. Hvis den differentierede støtte ophører den 1. september 1997 vil det være til skade for såvel producenterne som aftagerne af den koncentrerede eller rektificerede koncentrerede most, hvilket desuden vil forstyrre markedet kraftigt. Det vil være helt uretfærdigt at bringe markedsaktørerne i en sådan situation. Hvis støtten derimod først ophører den 1. september 1998, vil de berørte producenter få mulighed for at planlægge koncentrationen af most fra vinhøsten 1997.

3.8. Derfor støtter ØSU Kommissionens forslag også ud fra den betragtning, at ingen producenter af koncentreret most eller rektificeret koncentreret most må stilles gunstigere end andre, og at datoen for støttens ophør derfor bør fastsættes til den 1. september 1998.

4. Kommissionen foreslår at ændre artikel 53 i forordning (EØF) nr. 822/87, der omhandler kontrollen med indgangspriserne for druesaft og druemost.

4.1. Ændringen går ud på at gøre de overgangsbestemmelser, der har været i kraft indtil den 30. juni 1997, permanente.

4.2. Bestemmelserne i artikel 53 er faktisk meget lig dem, der gælder for frugt- og grøntsektoren, men de er uegnede i forbindelse med import af druesaft og -most.

4.3. For most, for hvilken anvendelsen af toldsatserne er afhængig af produktets importpris, kan det være vanskeligt at beregne den korrekte importpris, og den fremlagte dokumentation anfører måske ikke den faktiske pris eller sigter mod en gunstigere toldsats.

4.4. Endvidere er der i visse tilfælde ingen officiel referencepris, fordi der findes så mange forskellige typer most.

4.5. Derfor blev der indført overgangsforanstaltninger med gyldighed indtil den 30. juni 1997, og Kommissionen mener, at forordningen nu bør ændres for at sikre kontinuiteten i kontrollen med indgangsprisen. Det skal i den forbindelse vurderes, om priskontrollen fortsat skal foretages for hvert enkelt parti, således som det sker nu i henhold til overgangsbestemmelserne, eller ved hjælp af en fast importværdi.

4.6. ØSU deler Kommissionens ønske om faste retningslinjer på området, især i de nævnte tilfælde, hvor den oplyste indgangspris er højere end den faste importværdi, samt i de tilfælde, hvor indgangsprisen for det pågældende parti ikke oplyses. Derimod stiller ØSU sig forbeholden over for forslaget om at give Kommissionen kompetence til - efter proceduren i artikel 83 - at fastsætte de faste importværdier for saft og most.

4.7. Da det er vanskeligt at fastslå priserne for ovennævnte produkter i oprindelseslandene, vil det være nemmere at fastsætte priserne på grundlag af gennemsnitsprisen på visse markeder i EU, som vil afspejle markedsudviklingen for disse produkter.

4.8. Udvælgelsen af disse lokaliteter kan evt. foregå efter proceduren i artikel 83.

Bruxelles, den 2. oktober 1997.

Tom JENKINS

Formand for Det Økonomiske og Sociale Udvalg

() EFT C 214 af 16. 7. 1997, s. 11.

BILAG til Det Økonomiske og Sociale Udvalgs udtalelse

Følgende ændringsforslag blev forkastet under forhandlingerne:

1. Punkt 1.3

Affattes således:

»... eftersom alle EU-producenter i overensstemmelse med moderne ønologisk praksis i EU udelukkende ...«.

Afstemningsresultat

For: 29, imod: 46, hverken for eller imod: 7.

2. Punkt 1.4

Affattes således:

»Grunden til, at man ikke anvender æblesyre i EU er dels, at den er for dyr, dels at den kan smages, når den tilsættes under de europæiske klimatiske forhold, hvilket ikke er tilfældet med vinsyre. Nogle af EU's handelspartnere har derimod brug for at tilsætte æblesyre. Import og salg af vin, som indeholder æblesyre, er reguleret af bilaterale aftaler (1).

(1) EFT L 86 af 31. 3. 1994, s. 3 (jf. bilag I. 1a), punkt 14 om æblesyre); EFT L 176 af 3. 7. 1984, s. 7 (jf. bilag 1b) om æblesyre).«Afstemningsresultat

For: 21, imod: 48, hverken for eller imod: 9.

3. Punkt 1.5 og 1.6

Affattes således:

»Kommissionens forslag om at ændre bilag VI og dermed afskaffe henvisningen til æblesyre godkendes på betingelse af, at det fortsat gøres muligt at sikre overholdelse af de relevante bilaterale aftaler.«

Punkt 1.6 udgår.

Afstemningsresultat

For: 25, imod: 54, hverken for eller imod: 10.

Begrundelse

Det er ikke rigtigt - som det hævdes i udtalelsen - at der ikke anvendes æblesyre. Dette gælder kun for EU. Æblesyre er nødvendig og anvendes meget andre steder i verden, især i Commonwealth-landene. Der er derfor fare for, at et forbud mod anvendelse af æblesyre i EU-vine vil gå ud over salget af vine fra Commonwealth-landene.